《喜迁莺 帘阴依梅溪体》
清代·姚燮

网油窗户。惹几回醺眼，看晴疑暮。窣地深深，横波悄悄，筛乱竹梢桐乳。

夕阳明不到，琼押底、略通莺语。问何事，剪湘云剩片，来隔愁住。

庭午。曾挂否。小簟罢棋，蝙蝠拂红尘。烟薄花笼，香疏月障，梦记断无人处。

玉钗微堕响，随燕子、一边寻去。又添绿，是础苔暗生，前夜凉雨。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。